text: terningspil
  
  publiceret: 2012-04-20 13:34:23+02:00
  Terningspil, spil, hvori der benyttes en eller flere terninger. Terninger synes tidligt at have været forbundet med især spådomskunst, og der er talrige udsagn om, at terninger har været anvendt, når vigtige beslutninger skulle tages. Mest berømt i den henseende er Julius Cæsar, der overskred floden Rubicon med ordene "Jacta est alea" ('terningen er kastet'). 
  Terninger har haft forskellige former og et varierende antal sider; fx har der eksisteret firesidede, aflange terninger, terningstokke. At man skabte terningen skyldes formentlig behovet for et spåmiddel, der ikke kun havde to udfald, i erkendelse af at tilværelsen ikke kan dækkes af et totalssystem.
  Moderne terninger har seks sider; modstående sider giver altid summen syv. De anvendes til spil af mange slags, fra yatzy som familiespil over rafling på værtshuse til det dynamiske craps i (især amerikanske) spillekasinoer. Et enkelt terningspil, backgammon, har opnået status som seriøs sport. 
  Udfaldet af slag med terninger følger de matematiske sandsynligheder, men man kan svindle med terninger på mange måder, fx ved at runde nogle kanter mere end andre eller ved at gøre dele af terningen tungere eller lettere end resten.